Para outras páxinas con títulos homónimos véxase: Nós.
Publicidade da época.
***Nós*** foi unha revista publicada en galego entre 1920 e 1936 con contidos literarios, lingüísticos, artísticos, etnográficos, filosóficos e de pensamento político.

Traxectoria
-----------

### Organigrama e primeiros pasos

Nós 75, 1930, "A significación profunda do galeguismo", Antón Lousada Diéguez.
*Nós* foi impulsada e dirixida por Vicente Risco, quen procurou insistentemente colaboracións de fóra de Galiza co obxecto de lle dar unha dimensión europea. O primeiro número apareceu o 30 de outubro de 1920 en Ourense e aquí se publicarían os primeiros 15, antes de pasar a ter a administración na Coruña e Santiago, na sede da editorial Nós. O enderezo mantívose sempre no domicilio de Vicente Risco.

A revista, vinculada ao pensamento nacionalista, pretendía normalizar o uso do idioma e elevalo dos usos orais á alta cultura. Mesmo a publicidade era maioritariamente en galego. Pretendeuse tamén que o seu deseño gráfico axudase a conseguir esa dignificación e a crear unha estética xenuinamente galega, para o que Risco designou a Alfonso Daniel Rodríguez Castelao como responsábel artístico.

### Contidos

Dous eran os ámbitos que trataba: por unha banda o descubrimento da identidade galega, introducindo liñas de investigación novas e contribuíndo á modernización metodolóxica, que afectou fundamentalmente á arqueoloxía, á etnografía, á historia e o pensamento; por outra a presentación das ideas novas que aparecían en Europa. Para tal fin, exploráronse as culturas europeas que se consideraban máis próximas da galega, como a irlandesa (Irlanda estaba constituíndose en estado independente naquela altura) e a portuguesa (en Portugal florecía a lingua galega).

Con todo, houbo unha enorme presenza doutras culturas, sobre todo centroeuropeas en consonancia cos gustos de Risco e cos epicentros culturais predominantes daquela.

Entre as novidades que a revista *Nós* achegou á cultura galega están as traducións de autores contemporáneos, como a tradución de anacos do *Ulysses* de James Joyce que fixo Otero Pedrayo, clásicos como partes de *De quod nihil scitur* de Francisco Sánchez, medievais como *De correctione rusticorum* de Martiño de Braga ou antigos como o comezo da *Oda marítima* de Rufo Festo Avieno.

Historia
--------

En xuño de 1920 celebrouse unha xuntanza en Pontevedra á que acudiron Vicente Risco, Castelao, Ramón Cabanillas e Antón Losada Diéguez para discutir a creación dunha revista monolingüe sobre a cultura galega, que deciden chamar *Nós* a proposta de Castelao, decidiron tamén o lugar de impresión, a imprenta de *La Región* en Ourense e o director literario, Risco, e artístico, Castelao. Posteriormente encargáronlle a Arturo Noguerol o financiamento, para o que constituíu unha sociedade mercantil.

En 1923 pasou a se imprimir en Pontevedra ata que despois do número 18 a ditadura de Primo de Rivera suspendeu a publicación.

O 25 de xuño de 1925 aparece de novo por iniciativa de Ánxel Casal na Coruña e coa colaboración de membros do Seminario de Estudos Galegos, ademais de colaboradores da primeira época. A partir do número 88 imprentouse en Santiago. O último número (139-144) saíu do prelo pouco antes da sublevación militar de 1936 e non se chegou a distribuír, tan só dous exemplares sobreviviron á queima da imprenta de Ánxel Casal polos sublevados.

A editorial do primeiro número da revista, titulado *Primeiras verbas*, dicía así:

Recibín estendido por Ánxel Casal en favor de Alexandre Bóveda pola subscrición de este á revista NÓS.

> 
> 
> Pra ledicia de todos e pra enseño de moitos, sai oxe Nós.
> 
> É a ansia qu'oxe sinte Galizia de vivir de novo, de volver ó seu ser verdadeiro e inmorrente, a evidencia luminosa do mañán, o que nos fai saír. Temos unha fe cega, asoluta, inquebrantabel na vitalidade e no xenio da nósa Raza, e mais na eficacia do nóso esforzo pra levala ó acomprimento do seu fado grorioso. Oxe chegou á vida na nósa Terra unha xeración que se deprocatou do seu imperioso deber social de crearen pra sempre a cultura galega. Endexamais foi meirande a nósa autividade creadora. Nós ven a recoller todos ises esforzos d'integración da Patria galega no seu xa rico polimorfismo.
> 
> 
> Os colaboradores de Nós poden ser o que lles pete: individualistas ou socialistas, pasatistas ou futuristas, institucionistas ou racionalistas, naturistas ou humanistas; pódense pór en calquera das posicións posibles respecto das catro antonimias da mente contemporánea; poden ser hastra clásicos, con tal de que poñan por riba de todo o sentimento da Terra e da Raza, o desexo coleitivo de superación, a orgulosa satisfaición de seren galegos.
> 
> 
> Nós ha ser un estudio piedoso e devoto, cheo de sinceridade, de todol-os valores galegos: dos nósos valores tradicionás, e mais dos valores novos que cada día estanse creando na nósa Terra.
> 
> 
> Nós ha ser a representación no mundo da personalidade galega na sua ansia de s'afirmare coma valor universal, autóctono, diferenciado, dentro ou fora da Terra.
> 
> 
> Nós ha ser a afirmación pra sempre do verdadeiro ser de Galizia, do Enxebrismo, no que ela tén, debe e quere persistire. O Enxebrismo é a nósa orixinalidade específica, a nósa capacidá de creación, o nóso autóctono dinamismo mental.
> 
> 
> Querendo suprimir entremediarios antr'o pensamento galego e o pensamento dos pobos cultos, Nós abre as suas páxinas a prestixiosas persoalidades estranxeiras que contan de nos honrar co'a sua colaboración e tamén ha informar ó púbrico galego do movemento das ideias no mundo civilizado.
> Nada mais.
> 
> 
> E, ós que s'asombren da nósa confianza, da nósa firme ledicia ó principiar un traballo rudo, hémoslle dicir que temol-a evidencia de sermol-os o millores, os mais doados, os mais fortes; de que todal-as forzas do esprito están conosco, de que imos trunfar por sermos nós, por sermos galegos, e por teren o Tempo e o Mundo os que o piden...
> 
> 
> Nós conta achar'agarimo e xenerosa axuda en todol-os que sintan d'iste xeito.
> 
> 
> A todol-os que nos lean
> 
> 
>                                                                                                                                             SAÚDE E TERRA.
> 
>

Colaboradores
-------------

Fermín Bouza-Brey, Ánxel Fole, Manuel Lesteiro, Luís Manteiga, Ramón Otero Pedrayo, Luís Pimentel, Emilio Pita, Vicente Risco, Lois Tobío Fernández, Alfonso Vázquez Martínez, Teixeira de Pascoaes (portugués) e Phileas Lebesgue (francés).

Notas
-----

1. ↑  Pena, Xosé Ramón (2016). *Historia da Literatura Galega III. De 1916 a 1936*. Xerais. ISBN 978-84-9121-107-5.
2. ↑  McKevitt, K. A. (2007). "Os nosos irmáns: intercambios literarios entre a Xeración Nós…". En González; Lama. *Actas do VII Congreso Internacional de Estudos Galegos* (CD-ROM)`|format=` require `|url=` (Axuda) **2**. Ediciós do Castro. pp. 597–602. ISBN 978-84-8485-266-7.
3. ↑  Nós : boletín mensual da cultura galega : órgao da Sociedade Galega de Pubricacións "Nós". Ano I Número 1 - 30 outubro 1920 en Galiciana

Véxase tamén
------------

### Bibliografía

* Casares, Carlos (2005). "Nós". *Gran Enciclopedia Galega Silverio Cañada* (DVD). El Progreso. ISBN 84-87804-88-8.
* Herrero Pérez, Nieves (1994). "Nós. Boletín Mensual da Cultura Galega". *Diccionario histórico de la antropología española* (en castelán). CSIC. pp. 517–518. ISBN 84-00-07443-2.
* Vilavedra Fernández, Dolores, ed. (1997). *Diccionario da Literatura Galega. Publicacións Periódicas* **II**. Vigo: Editorial Galaxia. pp. 331–335. ISBN 84-8288-137-X.
* "Un século entre Nós"*, Grial,* nº 228, 2020, tomo LVIII
	+ "A experiencia de *Nós*. Andar por fóra". Ramón Villares.
	+ "*Nós* como etiqueta na periodización literaria galega". Olivia Rodríguez González.
	+ O catálogo da editorial *Nós*. Libros para *unha patria libre e culta*". Emilio Xosé Insua.
	+ "As antinomias de Vicente Risco. Etnografía, literatura popular e política". Alex Alonso Nogueira.

### Outros artigos

|  |  |
| --- | --- |
|  | Wikimedia Commons ten máis contidos multimedia na categoría:  ***Nós*** |

|  |  |
| --- | --- |
|  | A Galifontes posúe textos orixinais acerca de:  ***Nós (revista)*** |

* Grupo Nós
* Lar (editorial)
* Editorial Nós

### Ligazóns externas

* *Nós: boletín mensual da cultura galega : órgao da Sociedade Galega de Pubricacións "Nós" (1920-1970)* en Galiciana, Biblioteca de Galicia.
* Portada para *Nós* deseñada por Castelao.
* Exemplares da revista Arquivado 25 de xuño de 2016 en Wayback Machine. en PDF.
* Artigos da Revista Nós de 1920 a 1935 transcritos a texto no *Diario Galego.*
* Portal revista Nós - Galiciana. Biblioteca Dixital de Galicia.

|  |  |
| --- | --- |
| Control de autoridades | 
* Wd: Q3311825
* Galiciana: 7275
* GEC: 0046410

 |